Eskom wil Tshwane steeds in donker dompel(Argieffoto) Die twis tussen Eskom en die Tshwane-metro duur voort nadat die kragvoorsiener die metroraad se voorgestelde plan om sy uitstaande skuld van meer as R1 miljard te vereffen, van die hand gewys het. Eskom sê hy oorweeg nou om steeds die metro se krag af te sny om betaling te verseker. Eskom het verlede week aangevoer dat die Tshwane-metroraad die elektrisiteitsvoorsieningsooreenkoms wat hy met Eskom aangegaan het, verontagsaam deur sy versuim om die R1,6 miljard wat aan hom verskuldig is betyds te betaal. Die metroraad het sedertdien gesê dat hy van voorneme is om sy rekening te vereffen, maar samesprekings oor die tydsraamwerk waarin betaling sal geskied, het intussen platgeval. Volgens Eskom het Tshwane tot op hede R448 miljoen van sy uitstaande elektrisiteitsrekening vir Julie betaal. ŉ Verdere betaling van R80 miljoen is ook gedoen. Die volle bedrag van R1,6 miljard was teen 17 Augustus verskuldig, maar Tshwane skuld Eskom steeds sowat R1,17 miljard. Eskom het die afgelope week twee keer met die metroraad vergader in ŉ poging om die betalingsgeskil te besleg. “Die stad het voorgestel om die uitstaande bedrag binne 76 dae te vereffen. Dit is nie in ooreenstemming met die kontrak wat hy met Eskom aangegaan het nie,” het die kragvoorsiener Woensdag in ŉ verklaring gesê. Eskom sê die voorstel is “onaanvaarbaar” en hy verwerp dit “gegewe sy huidige finansiële posisie”. Tshwane het in reaksie hierop gesê dat die kragvoorsiener misleidende inligting oor die metro se voorgestelde plan bekend gemaak het. “In die belang daarvan om feitelike inligting aan ons inwoners te verskaf, is dit belangrik om uit te wys dat die stad nie aangebied het om die uitstaande bedrag binne 76 dae te skik nie, maar eerder binne 29 dae,” het Peter Sutton, burgemeesterskomiteelid vir finansies, Donderdag gesê. “Ons het verskeie gesprekke met Eskom gehad en ŉ hersiene betalingsplan, gegrond op die realistiese finansiële situasie van die Stad Tshwane, voorgestel. In die hersiene betalingsplan wat ons by Eskom ingedien het, het die metro hom daartoe verbind om die volle uitstaande bedrag teen 16 September te vereffen. “Die stad is onder geen illusie van die dringendheid om die volle uitstaande bedrag te vereffen nie.” Eskom het nietemin onderneem om voort te gaan met die proses om die metro se krag te ontkoppel ingevolge die Wet op die Raamwerk vir Interregeringsverhoudinge (IRFA). “Ons het ook alle projekte waarmee ons besig is, gestaak en sal sekuriteitswaarborge oproep,” sê die kragvoorsiener. Volgens Sutton gaan die metro voort om alles moontlik te doen om te verhoed dat die gebied se krag afgesny word. “Dit sal onwettig wees en indien sodanige stap gedoen word, sal die stad onmiddellik ŉ interdik teen Eskom bekom,” sê hy. “Die stad bly daartoe verbind om te betaal wat ons skuld, daarom sal ons voortgaan om betaling by verskeie instansies wat self agterstallig is, in te vorder.”